കോണ്ഗ്രസില് ചേര്ന്നത് കേന്ദ്രത്തോട് പൊരുതാന് സി.പി.ഐയോട് നന്ദി മാത്രമെന്ന് കനയ്യ കുമാര് സി.പി.ഐ വിട്ട് കോണ്ഗ്രസില് ചേര്ന്നത് ഫാസിസ്റ്റ് ശക്തികളെ പരാജയപ്പെടുത്താനും കേന്ദ്രത്തിനെതിരെ പൊരുതാനുമാണെന്ന് കനയ്യ കുമാര്. സാഹചര്യം മാത്രമാണ് സി.പി.ഐ വിടാന് കാരണമായതെന്നും അവരുമായി ഒരു പ്രശ്നവുമില്ലെന്നും കനയ്യ പറഞ്ഞു. ബി ജെ പിക്കെതിരായ പോരാട്ടത്തില് ഇപ്പോഴും ഇടതുപക്ഷത്തോടൊപ്പം തന്നെയാണെന്നും കനയ്യ കുമാര് കൂട്ടിച്ചേര്ത്തു. ജനാധിപത്യ മൂല്യങ്ങള് സംരക്ഷിക്കുന്ന പാര്ട്ടിയാണ് കോണ്ഗ്രസ്. കോണ്ഗ്രസില് ചേര്ന്നത് കാലത്തിന്റെ ആവശ്യമെന്നും കോണ്ഗ്രസിന് ഇന്ത്യന് ജനാധിപത്യത്തില് നിര്ണായക സ്ഥാനമുണ്ടെന്നും കനയ്യ കുമാര് പറഞ്ഞു. നിലവിലെ സാഹചര്യത്തില് ഐക്യപ്രതിപക്ഷമാണ് രാജ്യത്തിന് ആവശ്യം. അതിന് വേണ്ടിയാണ് കോണ്ഗ്രസിനോടൊപ്പം ചേര്ന്ന് പ്രവര്ത്തിക്കാനുള്ള തീരുമാനമെടുത്തതെന്നും അദ്ദേഹം പറഞ്ഞു. സിപിഐയില് ചേര്ന്ന് അഞ്ച് വര്ഷത്തിന് ശേഷം പാര്ട്ടി വിട്ടെങ്കിലും സിപിഐയോട് വിരോധമില്ലെന്നും നന്ദി മാത്രമാണുള്ളതെന്നും യുവനേതാവ് പ്രതികരിച്ചു. സി.പി.ഐ ജനറല് സെക്രട്ടറി ഡി രാജയുടെ പ്രതികരണം സ്വാഭാവികമാണെന്നും പാര്ട്ടി വിട്ടാല് നേതാക്കള് കുറ്റപ്പെടുത്തുമെന്നും കനയ്യ കുമാര് പറഞ്ഞു. കഴിഞ്ഞ ദിവസമാണ് സിപിഐയുടെ യുവനേതാവ് കൂടിയായ കനയ്യ കുമാറും ഗുജറാത്ത് എംഎല്എ ജിഗ്നേഷ് മേവാനിയും രാഹുല് ഗാന്ധിയുടെ സാന്നിദ്ധ്യത്തില് കോണ്ഗ്രസില് ചേര്ന്നത്. രാഹുല്ഗാന്ധിക്കൊപ്പം ഷഹീദ് പാര്ക്കിലെ ഭഗത് സിംഗ് പ്രതിമയില് പുഷ്പാര്ച്ചന നടത്തി ഇരുവരും കോണ്ഗ്രസിലേക്ക് ചേക്കേറുകയായിരുന്നു. കനയ്യ കുമാര് വ്യക്തിപരമായ അഭിലാഷങ്ങള് മൂലമാണ് പാര്ട്ടി വിട്ടതെന്നും അതിലൂടെ കമ്മ്യൂണിസ്റ്റ് ആശയങ്ങളില് വിശ്വാസമില്ലെന്ന് കനയ്യ തെളിയിച്ചെന്നുമാണ് ഡി. രാജ പ്രതികരിച്ചത്. ആളുകള് വരികയും വഞ്ചിച്ചു പോവുകയും ചെയ്യും. സി.പി.ഐ മുന്നോട്ടു തന്നെ പോകും. പാര്ട്ടി വ്യക്ത്യാധിഷ്ഠിതമല്ല. അഭ്യൂഹം ഉണ്ടായപ്പോള് പോലും പാര്ട്ടി വിടുന്ന കാര്യം കനയ്യ പറഞ്ഞില്ല. കനയ്യ സ്വയം പുറത്തു പോയതാണ്. കനയ്യ പാര്ട്ടിയോട് സത്യസന്ധത കാണിച്ചില്ലെന്നും ഡി. രാജ പറഞ്ഞു.